
ŠAKIŲ RAJONO SAVIVALDYBĖS ADMINISTRACIJOS DIREKTORIUS

ĮSAKYMAS
DĖL KELIŲ, GATVIŲ IR JŲ INŽINERINIŲ TINKLŲ STATYBOS, REKONSTRAVIMO IR KAPITALINIO REMONTO ŠAKIŲ RAJONO SAVIVALDYBĖJE, DALYVAUJANT ŪKININKAMS IR JURIDINIAMS ASMENIMS, KOMISIJOS SUDARYMO IR VEIKLOS NUOSTATŲ PATVIRTINIMO

2024 m. sausio    d. Nr. AT-
Šakiai

Vadovaudamasis Lietuvos Respublikos vietos savivaldos įstatymo 33 straipsnio 3 dalies 5 punktu ir Kelių, gatvių ir inžinerinių tinklų statybos, rekonstravimo ir kapitalinio remonto Šakių rajono savivaldybėje, dalyvaujant ūkininkams ir juridiniams asmenims, tvarkos aprašo, patvirtinto Šakių rajono savivaldybės tarybos 2024 m. sausio 19 d. sprendimu Nr. T-29 „Dėl Kelių, gatvių ir jų inžinerinių tinklų statybos, rekonstravimo ir kapitalinio remonto Šakių rajono savivaldybėje, dalyvaujant ūkininkams ir juridiniams asmenims, tvarkos aprašo patvirtinimo“, 11 punktu:
1. S u d a r a u Kelių, gatvių ir jų inžinerinių tinklų statybos, rekonstravimo ir kapitalinio remonto Šakių rajono savivaldybėje, dalyvaujant ūkininkams ir juridiniams asmenims, komisiją:
1.1. Egidijus Peleckis, Šakių rajono savivaldybės (toliau – savivaldybė) vicemeras, komisijos pirmininkas;
1.2. Martynas Remeikis, savivaldybės Ūkio ir investicijų skyriaus vedėjas, komisijos pirmininko pavaduotojas;
1.3. Egidija Grigaitienė, savivaldybės Biudžeto, turto ir strateginio planavimo skyriaus vedėja, komisijos narė;
1.4. Raimonda Visockytė, savivaldybės Bendrųjų reikalų skyriaus Viešųjų ryšių specialistė, komisijos narė;
1.5. Remigijus Dumčius, savivaldybės Teisės, personalo ir civilinės metrikacijos skyriaus vyriausiasis specialistas, komisijos narys;
1.6. Saulius Naumavičius, Griškabūdžio seniūnijos seniūnas, komisijos narys.
2. T v i r t i n u Kelių, gatvių ir jų inžinerinių tinklų statybos, rekonstravimo ir kapitalinio remonto Šakių rajono savivaldybėje, dalyvaujant ūkininkams ir juridiniams asmenims, komisijos veiklos nuostatus (pridedama). 
Šis įsakymas per vieną mėnesį nuo įsakymo paskelbimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba Regionų administracinio teismo Kauno rūmams adresu: A. Mickevičiaus g. 8A, Kaunas.

PATVIRTINTA
Šakių rajono savivaldybės administracijos 
Direktoriaus 2024 m. sausio     d. 
įsakymu Nr. 


KELIŲ, GATVIŲ IR JŲ INŽINERINIŲ TINKLŲ STATYBOS, REKONSTRAVIMO IR KAPITALINIO REMONTO ŠAKIŲ RAJONO SAVIVALDYBĖJE, DALYVAUJANT ŪKININKAMS IR JURIDINIAMS ASMENIMS, KOMISIJOS VEIKLOS NUOSTATAI


I SKYRIUS
BENDROSIOS NUOSTATOS

1. Šie nuostatai numato Šakių rajono savivaldybės Kelių, gatvių ir inžinerinių tinklų statybos, rekonstravimo ir kapitalinio remonto Šakių rajono savivaldybėje, dalyvaujant ūkininkams ir juridiniams asmenims, komisijos (toliau – komisija) sudarymą, darbo organizavimą, funkcijas, teises ir atsakomybę.
2. Komisija savo veikloje vadovaujasi Lietuvos Respublikos vietos savivaldos įstatymu, Lietuvos Respublikos statybos įstatymu, Lietuvos Respublikos kelių įstatymu, statybos techninių reglamentų: STR 1.01.08:2002 „Statinio statybos rūšys“, STR 1.04.04:2017 „Statinio projektavimas, projekto ekspertizė“, STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, STR 2.06.04:2014 „Gatvės ir vietinės reikšmės keliai. Bendrieji reikalavimai“, Šakių rajono savivaldybės tarybos 2024 m. sausio 19 d. sprendimu Nr. T–29 „Dėl Kelių, gatvių ir jų inžinerinių tinklų statybos, rekonstravimo ir kapitalinio remonto Šakių rajono savivaldybėje, dalyvaujant ūkininkams ir juridiniams asmenims, tvarkos aprašo patvirtinimo“ (toliau – tarybos sprendimas) ir šiais nuostatais.
3. Komisija savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų.

II SKYRIUS
KOMISIJOS TIKSLAI IR FUNKCIJOS

4. Komisijos tikslas – sudaryti sąlygas ūkininkams ir juridiniams asmenims (toliau – pareiškėjai) nustatyta tvarka skirti finansavimą iš dalies kelių, gatvių ir jų inžinerinių tinklų įrengimui (toliau – kelių, gatvių įrengimas) šių nuostatų nustatyta tvarka.
5. Komisija įgyvendindama tarybos sprendimą užtikrina informacijos pateikimą savivaldybės tinklalapyje, socialinėje erdvėje, rajono laikraštyje apie galimybę pareiškėjams dalyvauti paraiškų atrankoje. 
6. Komisija darbą pradeda gavusį pareiškėjo užpildytą formą, kuri yra pateikta tarybos sprendime.
7. Komisijos funkcijos gavus pareiškėjo rašymą:
7.1. Įvertina, ar pateiktos atlikti kelių, gatvių įrengimo apimtys, objekto schemą, matmenis ir projektinius pasiūlymus;
7.2. įsitikina, kad Šakių rajono savivaldybės ribose esanti valstybinė žemė, kur planuojamas kelių, gatvių įrengimas pagal nurodytą statybos rūšį darbai (rekonstrukcija, kapitalinis remontas), neišnuomota ar kitais būdais nesuteikta naudotis fiziniams ir/ar juridiniams asmenims, ant valstybinės žemės esantis statinys (kelias/gatvė) turi būti inventorizuotas ir priklausyti savivaldybei;
7.3. įvertina, ar paraiškoje pateikti pareiškėjo duomenys yra teisingi;
7.4. sudaro pateikto kelių, gatvių įrengimo sąmatą, jei reikia priima sprendimą dėl komercinių pasiūlymų pateikimo;
7.5. įvertina pareiškėjo prisidėjimą prie kelių, gatvių įrengimo, nustato atliekamų darbų būtinumą;
7.6. įvertina, ar planuojamų statyti susisiekimo komunikacijų trasoje yra nutiesti, ar bus tiesiami inžineriniai tinklai, lietaus vandens surinkimo ir nuvedimo būdai, susisiekimo komunikacijų statybos darbų atlikimo terminai ir apimtys;
7.7. nustato, ar planuojamoje kelių, gatvių įrengimo vietoje bus ateityje kuriamos darbo vietos. Peržiūri galimybes dalyvauti Valstybės ir savivaldybių institucijų valdomų kelių, vedančių į teritorijas, kuriose kuriamos darbo vietos, teikiant paraiškas. Jei pareiškėjo pateikta paraiška atitinka  kriterijus, teikia paraišką finansavimui gauti;
7.8. parengia tarybos sprendime patvirtintą sutarties projektą ir pateikia pasirašyti pareiškėjui ir savivaldybės administracijos direktoriui;
7.9. gavusi daugiau paraiškų, kurioms finansuoti savivaldybės biudžete lėšų nepakanka, sudaro paraiškų finansavimo planus ateinantiems metams ir apie tai informuoja pareiškėją;
7.10. tarybos sprendime nustatyta tvarka bet ne vėliau kaip per 20 darbo dienų pateikia pareiškėjui atsakymą apie priimtą sprendimą.
8. Komisija, pastebėjusi paraiškoje neatitikimų, prašo pareiškėjo pataisyti paraišką ir/ar pateikti papildomus dokumentus.
9. Pareiškėjas gali dalyvauti komisijos posėdyje, apie tai pranešęs žodžiu ar raštiškai komisijos pirmininkui prieš 1 (vieną) dieną iki komisijos posėdžio pradžios. 
10. Komisija, atrinkusi tinkamas finansuoti paraiškas, paveda atsakingam savivaldybės skyriui organizuoti kelių, gatvių įrengimo pirkimus. 
11. Tarybos sprendimas yra neatsiejama komisijos darbo dalis, kuria komisija privalo vadovautis.

III SKYRIUS
KOMISIJOS TEISĖS IR PAREIGOS

12. Komisija turi teisę:
12.1. gauti iš savivaldybės reikiamą informaciją susijusią su kelių, gatvių įrengimu, žemės nuosavybės įteisinimu ir kitą reikalingą informaciją jai pavestoms funkcijoms atlikti;
12.2. iškilus būtinybei, kviesti kitų savivaldybės administracijos padalinių specialistus, ekspertus;
12.3. siūlyti pakeisti ir papildyti šiuos nuostatus.
13. Komisija privalo laikytis Lietuvos Respublikos teisės aktų reikalavimų.

IV SKYRIUS
KOMISIJOS SUDARYMAS IR DARBO ORGANIZAVIMAS

14. Komisija sudaroma, jos sudėtis ir komisijos nuostatai tvirtinami savivaldybės administracijos direktoriaus įsakymu.
15. Komisija sudaroma iš savivaldybės administracijos darbuotojų, į komisijos sudėtį gali būti įtraukti savivaldybės seniūnijų seniūnai.
16. Komisijos veiklai vadovauja komisijos pirmininkas, kai jo nėra – Komisijos pirmininko pavaduotojas. 
17. Komisijos pirmininkas sudaro posėdžio darbotvarkę ir ne vėliau kaip prieš 1 darbo dieną iki posėdžio pateikia ją komisijos nariams.
18. Komisijos pirmininkas posėdžio darbotvarkę dėl svarbių priežasčių gali keisti komisijos posėdžio metu, jei už tai balsuoja dauguma posėdyje dalyvaujančių komisijos narių.
19. Komisijos posėdžius šaukia ir jiems pirmininkauja komisijos pirmininkas, kai jo nėra – komisijos pirmininko pavaduotojas.
20. Komisija sprendimus priima posėdžiuose. Posėdis laikomas teisėtu, jei jame dalyvauja daugiau kaip pusė komisijos narių.
21. Komisijos sprendimai priimami paprasta balsų dauguma. Jeigu balsai pasiskirsto po lygiai, lemia komisijos posėdžio pirmininko balsas.
22. Komisija pirmo posėdžio metu išsirenka komisijos sekretorių.
23. Komisijos sprendimai įforminami protokolu, kurį pasirašo komisijos pirmininkas ir sekretorius.

V SKYRIUS
BAIGIAMOSIOS NUOSTATOS

24. Komisijos protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.
25. Komisijos nuostatai gali būti keičiami, papildomi ir atnaujinami savivaldybės administracijos direktoriaus įsakymu. 

